text: Politiet gav den gas med bødeblokken
  27 september 2014 kl. 08.01
  Streetracerne, der fredag aften var samlet i Esbjerg, kunne ikke helt holde foden fra gaspedalen. Politiet skrev 39 rapporter. De fleste for overtrædelse af færdselsloven.
  Omkring 500 biler og 1.000 streetracere demonstrerede fredag aften, fordi de er sure over, at politikerne ikke kan finde penge i budgettet til en streetrace bane.
  14 af de rapporter, som politiet skrev, drejer sig om overtrædelse af fartgrænserne. Men der blev også skrevet en rapport, fordi der blev kastet en metalgenstand efter politiet.
  Der har ellers været ro i Esbjergs gader de seneste 3 år. Men nu er streetracerne blevet utilfredse, fordi de føler sig svigtet af politikerne.
  Ifølge den nu afgåede formand for Striben i Esbjerg, Morten Henriksen, kommer gårsdagens ulovligheder ikke som nogen overraskelse.
  - Der er så meget frustration og skuffelse, så det helt sikkert sker, forudså han i TV SYD kl. 19.30 i går.
  